ฝรั่งเศสวิตกว่าอาจเกิดก่อการร้ายในประเทศหลังจากเข้าร่วมปราบปรามกลุ่มกบฏในมาลี
ฝรั่งเศสเพิ่มการรักษาความปลอดภัยในกรุงปารีสและที่เหมืองแร่ยูเรเนียมในอาฟริกา เนื่องจากกังวลว่ากลุ่มอิสลามอาจตอบโต้ด้วยการก่อการร้าย
Jean-Charles Brisard ผู้เชี่ยวชาญด้านต่อต้านการก่อการร้ายและอดีตหัวหน้าชุดสืบสวนระบุว่า ขณะนี้ตามเว็บไซต์ของกลุ่มนักรบอิสลาม ได้มีการเรียกร้องให้ก่อการโจมตีในฝรั่งเศสแล้ว โดยนักรบอิสลามในอาฟริกากำลังขอให้มีการแก้แค้นหรือตอบโต้ฝ่ายศัตรูในอาฟริกา และใช้เครือข่ายสมาชิกขบวนการก่อการร้ายที่ฝังตัวหรือเติบโตในฝรั่งเศสให้ปฏิบัติการโจมตีภายในฝรั่งเศส เช่นในกรณีของนาย Mohamed Merah มือปืนชาวฝรั่งเศสผู้ยิงสังหารทหาร 3 คนและพลเมืองชาวยิวอีก 4 คนที่เมืองทูลูสเมื่อราว 10 เดือนที่แล้ว โดยเขาได้แรงบันดาลใจจากการที่ฝรั่งเศสส่งทหารเข้าไปร่วมรบในอาฟกานิสถาน เจ้าหน้าที่สืบสวนของฝรั่งเศสเชื่อว่า Mohamed Merah มิได้ปฏิบัติการดังกล่าวเพียงลำพัง แต่น่าจะมีกลุ่มก่อการร้ายหนุนหลัง ซึ่งคุณ Jean-Charles Brisard เชื่อว่าปัจจุบันมีเครือข่ายก่อการร้ายแฝงตัวอยู่ในชุมชนชาวมุสลิมความคิดสุดโต่งในฝรั่งเศสอยู่ราว 30 หน่วย และเชื่อว่ากลุ่มเหล่านั้นให้การสนับสนุนกลุ่มก่อการร้ายในอาฟริกาทั้งทางการเงิน อุปกรณ์ และการรับสมัครสมาชิก นักวิเคราะห์บางคนเชื่อว่านอกจากเมืองใหญ่ในยุโรปแล้ว สถานที่ที่เป็นผลประโยชน์ของฝรั่งเศสและชาติตะวันตกในอาฟริกาก็ตกอยู่ในความเสี่ยงที่จะถูกกลุ่มก่อการร้ายโจมตีเช่นกัน เช่น กรณีบุกจับตัวประกันที่โรงงานก๊าซธรรมชาติในแอลจีเรียเมื่อสัปดาห์ที่แล้วที่ทำให้มีชาวต่างชาติเสียชีวิตหลายสิบคน เวลานี้รัฐบาลฝรั่งเศสได้ส่งหน่วยรบพิเศษไปยังคุ้มกันที่เหมืองแร่ยูเรเนียมหลายแห่งของฝรั่งเศสในประเทศไนเจอร์ เพื่อปกป้องแร่ยูเรเนียมซึ่งเป็นวัตถุดิบผลิตกระแสไฟฟ้าราว 80% ที่ใช้ในฝรั่งเศส อย่างไรก็ตาม แม้ว่าจะเกิดความกังวลเรื่องการก่อการร้ายในฝรั่งเศสและที่เหมืองแร่ในอาฟริกา แต่ผลสำรวจล่าสุดชี้ว่า ชาวฝรั่งเศสราว 65% สนับสนุนปฏิบัติการขอิงกองทัพฝรั่งเศสในมาลี และดูเหมือนภาคการท่องเที่ยวในฝรั่งเศสยังดำเนินต่อไปตามปกติ